የኢፌዴሪ ሕገ መንግሥት ከመፅደቁ በፊት ከአንድ ወር በላይ የሕገ መንግሥት አፅዳቂ ጉባዔያተኞች ውይይት ሲያደርጉ ከየብሔሩ፣ ብሔረሰቡና ሕዝቦች የመጡ ተወካዮች ለአማርኛ ቋንቋ ተሰጥቶት ነበር ያሉትን የተለየ እንክብካቤ፣ ሌላ ቋንቋ ተናጋሪ የኅብረተሰብ ክፍሎች ላይ አስከተለው ያሉትን ጦስ፣ እንዲሁም ሌሎች ቋንቋዎች ዕድገት ላይ ያሳረፈውን በትር ከነፍጠኛው ሥርዓት የመስፋፋት ዘመቻ ጋር በማያያዝ በሰፊው አስተያየት ሰጥተውበታል፡፡ እነዚህ አስተያየቶች የተሰነዘሩት የፌዴራሉ መንግሥት የሥራ ቋንቋን ምርጫ የሚመለከተውን አንቀጽ 5፣ እንዲሁም ስለብሔር፣ ብሔረሰብና ሕዝቦች ቋንቋን የማሳደግ፣ በራስ ቋንቋ የመናገርና የመጻፍ መብት ስለሚያትተው አንቀጽ 39(2) ውይይት ሲያካሂዱ ነው፡፡
